Komitee besorg oor geweld in Gauteng(Argieffoto: Kent Williamson) Die portefeuljekomitee oor veiligheid en sekuriteit in die Gautengse provinsiale wetgewer het sy kommer uitgespreek oor die rits sinnelose moorde wat steeds die provinsie teister. Die volg ná die noodlottige skietery die afgelope naweek waartydens die musikant Oupa John Sefoka, beter bekend as DJ Sumbody, saam met sy lyfwag Sondag in die vroeë oggendure dood is. Die komitee het ook berigte ontvang van ŉ afsonderlike voorval waartydens Refentse Mangope, ŉ skakelbeampte in die speaker van die wetgewer se kantoor, Vrydagaand in Randfontein doodgeskiet is. “Die komitee is veral bekommerd oor die skynbare teregstellingstyl in albei voorvalle wat daarop dui dat daar ŉ spesifieke motief was, eerder as dat dit net misdadigheid was,” sê Bandile Masuku, voorsitter van die komitee in ŉ verklaring. Niemand is nog in verband met die moorde in hegtenis geneem nie. Masuku doen ŉ beroep op wetstoepassingsagentskappe om “onverpoosd te werk en doeltreffend te reageer om seker te maak dat die verantwoordelike persone vervolg word”. Die komitee neem ook kennis van die desperate pleidooi van lede van die gemeenskappe van Westbury, Riverlea, Eldorado Park en Diepsloot dat wetstoepassers die voorvalle van geweld in dié gebiede sal takel. “Die komitee betreur die lewensverlies in verskeie Gauteng-gemeenskappe weens wydverspreide geweld en misdadigheid,” het Masuku bygevoeg. “Ons sal oor die volgende paar dae oorsigtelike besoeke aflê aan verskeie polisiestasies om praktiese en werkbare strategieë te bespreek wat die veiligheid en sekuriteit van alle inwoners sal verseker.”